Document ID: 32014R0318

KOMISIJOS REGLAMENTAS (ES) Nr. 318/2014
2014 m. kovo 27 d.
kuriuo dėl didžiausios leidžiamosios fenarimolio, metaflumizono ir teflubenzurono liekanų koncentracijos tam tikruose produktuose ar ant jų iš dalies keičiami Europos Parlamento ir Tarybos reglamento (EB) Nr. 396/2005 II ir III priedai
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą ir 49 straipsnio 2 dalį,
kadangi:
(1)
didžiausia leidžiamoji fenarimolio liekanų koncentracija (toliau - DLK) nustatyta Reglamento (EB) Nr. 396/2005 II priede ir III priedo B dalyje. Metaflumizono ir teflubenzurono DLK nustatyta Reglamento (EB) Nr. 396/2005 III priedo A dalyje;
(2)
vykdant augalų apsaugos produkto, kurio sudėtyje yra veikliosios medžiagos metaflumizono, naudojimo patvirtinimo procedūrą, pagal Reglamento (EB) Nr. 396/2005 6 straipsnio 1 dalį buvo pateikta paraiška pakeisti nustatytą dabartinę DLK, kad šį produktą būtų galima naudoti moliūginių šeimos daržovėms (su valgoma luoba), melionams, arbūzams, brokoliams, žiediniams kopūstams, kininiams bastučiams, salotoms ir kitiems salotiniams augalams, prieskoninėms žolėms, pupelėms (su ankštimis), žirniams (su ankštimis), dygiesiems artišokams ir medvilnės sėkloms apsaugoti;
(3)
pateikta paraiška leisti naudoti teflubenzuroną kultūriniams augalams, priklausantiems Solanaceae grupei, ir moliūginių šeimos daržovėms (su valgoma luoba) apsaugoti;
(4)
pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti fenarimolį obuoliams, vyšnioms, persikams, vynuogėms, braškėms, bananams, pomidorams, agurkams, melionams, moliūgams ir arbūzams apsaugoti. Pareiškėjas teigia, kad keliose trečiosiose šalyse tokiems kultūriniams augalams apsaugoti leidžiamo naudoti fenarimolio liekanos viršija DLK, nustatytą Reglamente (EB) Nr. 396/2005, todėl, siekiant išvengti prekybos kliūčių tų kultūrinių augalų importui, būtina nustatyti didesnę DLK;
(5)
pagal Reglamento (EB) Nr. 396/2005 8 straipsnį atitinkamos valstybės narės įvertino pateiktas paraiškas ir vertinimo ataskaitas pateikė Komisijai;
(6)
Europos maisto saugos tarnyba (toliau - Tarnyba) įvertino paraiškas ir vertinimo ataskaitas, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstas nuomones dėl siūlomos DLK (2). Šias nuomones Tarnyba pateikė Komisijai, valstybėms narėms ir visuomenei;
(7)
Tarnyba pagrįstose nuomonėse padarė išvadą, kad dėl fenarimolio naudojimo persikams, vynuogėms, braškėms, bananams, pomidorams ir arbūzams apsaugoti ir metaflumizono naudojimo melionams, arbūzams, prieskoninėms žolėms ir salotiniams augalams (išskyrus salotas) apsaugoti pateiktų duomenų nepakanka, kad būtų nustatyta nauja DLK. Dėl metaflumizono naudojimo salotinėms trūkažolėms apsaugoti Tarnyba nerekomenduoja nustatyti siūlomos DLK, nes negalima atmesti rizikos vartotojams galimybės. Todėl nustatytoji dabartinė DLK neturėtų būti keičiama;
(8)
dėl metaflumizono naudojimo brokoliams ir salotoms apsaugoti Tarnyba rekomenduoja nustatyti mažesnę DLK, nei siūlo pareiškėjas;
(9)
dėl teflubenzurono naudojimo Solanaceae kultūriniams augalams ir moliūginių šeimos daržovėms (su valgoma luoba) apsaugoti, Tarnybai susirūpinimą kėlė lėtinis poveikis vartotojams. Vis dėlto didžiausią poveikį vartotojai patiria daugiausia dėl su obuoliais suvartojamos medžiagos. Tarnyba rekomenduoja sumažinti obuoliams nustatytą DLK ir padidinti DLK minėtiems kultūriniams augalams. Kadangi tokia DLK nustatyta siekiant patenkinti importo nuokrypio prašymą, pagrįstą leidžiamu naudojimu Brazilijoje, siekiant išvengti kliūčių prekybai kreiptasi į pareiškėją. Pareiškėjas pasiūlė vėl nustatyti 0,5 mg/kg DLK, kuri yra pakankama, kad derėtų su Brazilijoje leidžiama naudoti koncentracija. Šitaip aukštas vartotojų apsaugos lygis išlaikomas, todėl tikslinga nustatyti 0,5 mg/kg DLK;
(10)
dėl visų kitų paraiškų Tarnyba padarė išvadą, kad, remiantis poveikio vartotojams vertinimu, atliktu tiriant 27 konkrečias Europos vartotojų grupes, visi duomenys atitinka reikalavimus, ir pareiškėjų prašomi DLK pakeitimai vartotojų saugos atžvilgiu yra priimtini. Tarnyba atsižvelgė į naujausią informaciją apie toksikologines medžiagų savybes. Nustatyta, kad nei visą gyvenimą trunkantis šių medžiagų, gaunamų vartojant visus maisto produktus, kuriuose gali būti šių medžiagų, poveikis, nei trumpalaikis labai didelio kiekio atitinkamų kultūrinių augalų ir maisto produktų vartojimas nekeltų rizikos, kad bus viršyta leidžiamoji paros dozė (LPD) arba ūmaus poveikio etaloninė dozė (ŪPED);
(11)
remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;
(12)
per Pasaulio prekybos organizaciją konsultuotasi dėl naujos DLK su Sąjungos prekybos partneriais ir į jų pastabas atsižvelgta;
(13)
todėl Reglamentas (EB) Nr. 396/2005 turėtų būti atitinkamai iš dalies pakeistas;
(14)
kad šiuos produktus būtų galima įprastai parduoti, perdirbti ir vartoti, šiame reglamente reikėtų numatyti pereinamojo laikotarpio priemones produktams, kurie buvo teisėtai pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;
(15)
prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;
(16)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 396/2005 II ir III priedai iš dalies keičiami pagal šio reglamento priedą.
2 straipsnis
Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo teisėtai pagaminti iki 2014 m. spalio 17 d.
3 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Jis taikomas nuo 2014 m. spalio 17 d.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. kovo 27 d.

Labels: 0
3
17
6